朴渊瀑布行
白文宝 (Yuan)
危乎高哉，因达之岩水北流，穷源我欲登岩头。罅吸泉泉激湍，湍流凑壑落云间。汇为石湫钵无底，钵中盘石作根柢。人言神物之所托，宏蓄清深泻石壁。壁立断崖千仞飞流悬，有如银汉来青天。隐空似听水龙吟，珠舂玉碎飕飗兮万寻。龙应抱宝潜其渊，阴壑白日常云烟。尝闻玉辇此经过，朴人定是考槃阿。至今名字传不记，二贤缓急说神异。谁云走派背吾邦，百里邅回西八江。江潮朝时客揖主，北去人物来如古。去亦一时来一时，盛明千载风云期。